Māras kambari

Māras kambari ir smilšakmens un lodīšu smilšakmens atsegums ar trīs alām un ūdenskritumu. Atsegums atrodas Ģibuļu pagastā, Talsu novadā. No Sabiles—Kuldīgas ceļa mežā ved ceļš līdz autostāvvietai, no kuras līdz Māras kambariem jāiet aptuveni 850 metrus. Māras kambaros ir trīs alas: Garā ala, Lielā ala un Mazā ala. Šīs alas ir veidojušās sufozijas procesos, bet tagad visas alas ir sausas. Alas kādreiz ir bijušas svētvietas, kur ziedoja naudu.

Alu augšpusē atrodas neliels ūdenskritums, kas ir izveidojies dolomīta iežos. Tas ir apmēram 50 cm augsts. Laika gaitā grava, no kuras nāk ūdens uz ūdenskritumu, ir aizsprostojusies ar kokiem, un tagad no ūdenskrituma ūdens plūst lejup tikai pēc lietusgāzēm.

Alas

Mazā ala atrodas Māras kambaru augšgalā, nogāzē. Tā ir īsākā ala no visām alām ar 3,8 metru garumu. Ala ir ļoti šaura. Šī ala ir vismazāk ar skrāpējumiem aprakstītā Māras kambaros.

Lielā ala atrodas aptuveni 10 metrus no Mazās alas. Tās garums ir 5,4 metri. Šī ir visplatākā ala Māras kambaros, bet dziļumā tā sašaurinās. Alai, tāpat kā Mazajai alai, ir maz ieskrāpējumu. Pie alas ieejas izplūst pavisam neliels avotiņš.

Garā ala ir pēdējā ala Māras kambaros, kas atrodas tieši Māras kambaru galā. Tā ir arī garākā ala Māras kambaros ar 6 metru garumu. Ala vidū sašaurinās līdz pat 20 cm, bet galā paplašinās līdz 50 cm platumam un 1 metru augstumam. Šajā alā ir daudz ieskrāpējumu, no kuriem daži ir no 19. gadsimta.

Ārējās saites 

Latvijas alas
Ģibuļu pagasts